Tomaš Čornak narodźi so 25. decembra 1963 w Kulowje.
Po dokónčenju dźesateho lětnika 1980 na Serbskej polytechniskej wyšej šuli w Ralbicach nawukny powołanje instalatera. Potym zasadźi so na wjele twarnišćach.
1984 so woženi a přećahny do Njebjelčic. Tam měješe ze swojej mandźelskej Beatu tři dźěći. Wukonješe wojersku słužbu a dźěłaše hač do 1989 w swojim powołanju.
W nalěću lěta 1989 załoži wón byrgarsku iniciatiwu w Njebjelčicach.
1990 bu Tomaš Čornak přez CDU-skupinu, kotruž bě sobuzałožił, jako kandidat za wjesnjanostu nastajeny a bu woleny. Hač do lěta 2001 běše hłownohamtski wjesnjanosta. Nětko skutkuje dale jako čestnohamtski wjesnjanosta.
Runočasnje je wón wjednik twarskeho zarjada w Zarjadniskim zwjazku "Při Klóšterskej wodźe". Za tute zastojnstwo kwalifikowaše so we wječornym studiju 1998 w Budyšinje na zarjadniskeho hospodarja (z diplomom). Wón wuwiwaše wjesne wuhotowanske wustawki, kotrež pokazaja tradiciske serbske twarske wašnja. Wjele projektow, kaž na přikład: Heldec hospoda, nowe twary při sportnišću, torož (unikat z lěta 1896) su w Njebjelčicach nastali. Hižo 15 lět organizuje Tomaš Čornak zhromadnje z towarstwami Mjezynarodne gmejnske swjedźenje w Njebjelčicach. Na tute swjedźenje přichwataja ludźi z našeje regiony kaž tež přećeljo z partnerskich gmejnow z Pólskeje, Čěskeje a Madźarskeje, ale tež młodostni a wopytowarjo z Ukrainy, Francoskeje, Danskeje a Benina (Afriki).
Tomaš Čornak je na to hordy, zo je Serb. Wón je sobustaw Rotary-cluba a je sobuzałožer towarstwa KRABAT z.t., kotrehož předsyda wón do decembra 2005 bě.
žórło: Profile Kamenz-Hoyerswerda, 2006
slv_Latn szl_Latn szl_Latn pol_Latn hrv_Latn szl_Latn ces_Latn ilo_Latn